[pic] | EUROOPAN YHTEISÖJEN KOMISSIO |

Bryssel 05.04.2006

KOM(2006) 150 lopullinen

Ehdotus:

NEUVOSTON PÄÄTÖS

Yhdistyneiden kansakuntien Euroopan talouskomission säännön nro 51 mukauttamista tekniseen kehitykseen koskevasta Euroopan yhteisön kannasta (ETA:n kannalta merkityksellinen teksti)

(komission esittämä)

PERUSTELUT

Sen jälkeen kun moottoriajoneuvojen (autot, kuorma-autot ja linja-autot) melua koskeva Yhdistyneiden kansakuntien Euroopan talouskomission sääntö nro 51 tuli voimaan, sovellettavia raja-arvoja on alennettu useita kertoja, edellisen kerran vuonna 1995. Tällä viimeksi tapahtuneella raja-arvojen alentamisella ei ole ollut odotettuja tuloksia ja sen jälkeen tehdyt tutkimukset ovat osoittaneet, että mittausmenetelmä ei enää vastaa käytännön ajokäyttäytymistä. Sen vuoksi on päätetty, että ennen raja-arvojen alentamista uudelleen, on tarpeen valmistella uusi testikierros ja saattaa melutestin ajo-olosuhteet lähemmäksi käytännön ajo-olosuhteita.

UN/ECE -talouskomission yhteydessä toimiva työryhmä on nyt saanut valmiiksi muutoksen sääntöön nro 51. Suunnitellulla muutoksella nykyinen testimenettely korvataan mittausmenetelmällä, jossa jäljitellään ajoneuvojen kaupunkiliikenteessä tavanomaisissa ajo-olosuhteissa tuottamia äänitasoja. Ryhmä on sen lisäksi neuvotellut uudet raja-arvot ja ehdottaa niiden käyttöön ottamista suhteelliseen pitkillä siirtymäajoilla.

Vaikka komissio uskoo, että uusi testimenetelmä voi olla tarkoitettuun käyttöön sopiva, se katsoo, että työryhmä on pyrkinyt ottamaan sen liian nopeasti käyttöön, eikä asianmukaista vaikutusten arviointia ole tehty. Sama koskee raja-arvoja. Komissio vastustaa sen vuoksi työryhmän laatimaa asiakirjaa ja ehdottaa siihen seuraavia parannuksia:

1. Vaikutustenarvio olisi tehtävä ennen uuden testimenettelyn tai raja-arvojen hyväksymistä.

2. Komissio on ilmoittanut olevansa vapaaehtoinen tekemään vaikutustenarvioinnin.

3. Jotta komissio saisi edustavaa tietoa asianmukaista vaikutustenarviointia varten, se ehdottaa, että ajoneuvovalmistajat tekevät mittaukset rinnakkain vanhan ja uuden mittausmenetelmän mukaisesti. Vanhaa menetelmää edellytettäisiin edelleen tyyppihyväksyntää varten ja uutta käytettäisiin seurantatarkoituksiin.

4. Saatuaan riittävän määrän edustavaa tietoa komissio tekisi vaikutuksenarvioinnin ja ehdottaisi raja-arvoja. Tällöin seurantaprosessi lopetettaisiin.

Tällä ehdotuksella seurantaprosessin kestoa ja laajuutta rajoitettaisiin. Esimerkiksi tietyt hyväksyntäluokat jätetään seurannan ulkopuolella ja kesto rajoitetaan kahteen vuoteen.

Asia esitettiin mukauttamista tekniseen kehitykseen käsittelevälle komitealle 14. helmikuuta 2006. Kokouksen aikana komitea ei antanut komission ehdotuksesta myönteistä lausuntoa. Sen vuoksi ehdotetaan komiteamenettelyn mukaisesti, että luonnos annetaan neuvostolle jatkokeskusteluja varten. Kolmen kuukauden kuluessa luonnoksen vastaanottamisesta neuvosto päättää ehdotuksesta määräenemmistöllä. Jos neuvosto ei ole määräajan loppuun mennessä hyväksynyt ehdotusta, eikä esittänyt vastalausetta, komissio hyväksyy ehdotuksen neuvoston päätöksen 1999/468/EY mukaisesti.

Ehdotus:

NEUVOSTON PÄÄTÖS

Yhdistyneiden kansakuntien Euroopan talouskomission säännön nro 51 mukauttamista tekniseen kehitykseen koskevasta Euroopan yhteisön kannasta (ETA:n kannalta merkityksellinen teksti)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon Euroopan yhteisön liittymisestä Yhdistyneiden Kansakuntien Euroopan talouskomission sopimukseen (’UN/ECE’) pyörillä varustettuihin ajoneuvoihin ja niihin asennettaviin tai niissä käytettäviin varusteisiin ja osiin sovellettavien yhdenmukaisten teknisten vaatimusten hyväksymisestä sekä näiden vaatimusten mukaisesti annettujen hyväksymisien vastavuoroista tunnustamista koskevista ehdoista (vuoden 1958 tarkistettu sopimus) tehdyn neuvoston päätöksen 97/836/EY[1] ja erityisesti sen 4 artiklan 2 kohdan ensimmäisen luetelmakohdan,

ottaa huomioon komission ehdotuksen[2],

sekä katsoo seuraavaa:

(1) Kun vuoden 1958 tarkistetun sopimuksen liitteenä olevan Yhdistyneiden kansakuntien Euroopan talouskomission säännön – joka sitoo yhteisöä päätöksen 97/836/EY liitteen II säännösten perusteella tai johon yhteisö on myöhemmin liittynyt – mukauttamista tekniseen kehitykseen koskevasta ehdotuksesta äänestetään mainitun sopimuksen 1 artiklan 2 kohdan mukaisesti perustetussa hallintokomiteassa, komission äänestyksessä ilmaisema kanta voidaan vahvistaa sen menettelyn mukaisesti, jota sovelletaan moottoriajoneuvojen tyyppihyväksyntää koskevien direktiivien mukauttamiseen tekniseen kehitykseen.

(2) Saatujen kokemusten ja teknisen kehityksen vuoksi tiettyjä UN/ECE säännön nro 51 soveltamisalaan liittyviä vaatimuksia olisi mukautettava.

(3) Komission päätösluonnos annettiin tekniikan kehitykseen mukauttamista käsittelevälle komitealle, joka perustettiin moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä 6 päivänä helmikuuta 1970 annetulla neuvoston direktiivillä 70/156/ETY. Komitea ei antanut päätösluonnoksesta myönteistä lausuntoa 14 päivänä helmikuuta 2006 pitämässään kokouksessa. Komission oli sen vuoksi jätettävä komiteamenettelyn mukaisesti neuvostolle ehdotus toimista, joihin olisi ryhdyttävä.

ON PÄÄTTÄNYT SEURAAVAA:

1 artikla

Hyväksytään tässä liitteessä tarkoitettu luonnos UN/ECE säännön muuttamiseksi.

2 artikla

Euroopan yhteisö äänestää komission edustamana 1 artiklassa tarkoitetun sääntöluonnoksen hyväksymisen puolesta Yhdistyneiden Kansakuntien Euroopan talouskomission ajoneuvoja koskevien sääntöjen yhdenmukaistamista käsittelevän maailmanfoorumin 139. kokouksen yhteydessä 22 tai 23 päivänä kesäkuuta 2006 pidettävässä hallintokomitean kokouksessa tai tarpeen mukaan sen jälkeen pidettävässä kokouksessa, jossa asiasta äänestetään.

Tehty Brysselissä

Neuvoston puolesta

Puheenjohtaja

LIITE

Euroopan yhteisön äänestämä kanta liittyy seuraavaan asiakirjaan:

Sääntö nro 51 | TRANS/WP.29/2006/31 TRANS/WP.29/2006/31/Add. 1 |

[1] EYVL L 346, 17.12.1997, s. 78.

[2] EYVL C […], […], s. […].